Ywer vir God se Koninkryk te Midde van die Vigspandemie | CABSA
Ywer vir God se Koninkryk te Midde van die Vigspandemie
Teks: Openbaring 3:14-22
Heel letterlik vertaal, beteken die woord wat in vers 15 en 16 met "warm" vertaal is, "om te kook". Dis duidelik dat ons hier beeldspraak het. Water kook – mense is ywerig. Christus, die geloofwaardige getuie, betreur die afwesigheid van ywer en entoesiasme by sy volgelinge in Loadisea. (Die Griekse woord vir "warm" herinner sterk aan die Engelse woorde zeal en zealous.)
Die lees van verse 15 en 16 het my herinner aan 'n "algemene skrywe" of "omsendbrief" aan kerke en Christen organisasies deur Calle Almedal op 28 Augustus 2006. Hierin betreur hy die skynbare afwesigheid van ywer by kerkleiers op die vigsterrein en vra dat Christene wat by die vigspandemie betrokke is by hulle leiers om groter (sigbare) betrokkenheid aandring. (Calle Almedal het voorheen vir die Noorweegse Rooikruis gewerk en is tans senior adviseur by die Partnerships Unit van UNAIDS in Switserland). Ek haal enkele sinne uit hierdie brief aan:
Wanneer ons in 2006 oor Christus se brief aan die gemeente van Loadisea waarin Hy hulle gebrek aan ywer betreur, nadink en bid, behoort ons spesifiek ook te vra: watter ywer verwag Christus van sy volgelinge binne die konteks van die vigpandemie? Die "vigspandemie" beteken byvoorbeeld dat daar wêreldwyd reeds 40 miljoen mense met MIV leef. Baie van hulle is as gevolg van die mediese en sosiale impak van MIV stukkende mense. Daar word bereken dat 2.8 miljoen mense in 2005 aan vigsverwante siektes gesterf het. Die meeste (2.0 miljoen) het in Afrika suid van die Sahara gesterf. Dink maar net hoeveel families en gesinne is hierdeur stukkend gelaat.
Watter ywer openbaar ons as Christene, kerkmense en kerkleiers in hierdie wêreld waarin ons vandag leef?
Naskrif: Terwyl ek hierdie wenk geskryf het, ontvang ek per epos 'n dokument van David Patient (vigs aktivis en opleier) waarin hy die volgende stelling maak oor die situasie in Suid-Afrika ten opsigte van die vigspandemie: "However, probably the greatest problem is the absence of inspired and innovative leadership in dealing with HIV and AIDS."